b'\n_START_ARTICLE_\nVladimir Knafli\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Celju, pravo pa \xc5\xa1tudiral v Gradcu in Pragi, kjer je leta 1915 tudi doktoriral. Med \xc5\xa1tudijem je slu\xc5\xbeboval pri okro\xc5\xbenem sodi\xc5\xa1\xc4\x8du v Gorici, ter kot odvetni\xc5\xa1ki pripravnik pri Henriku Tumi. Med 1. svetovno vojno je slu\xc5\xbeboval v Rade\xc4\x8dah, novembra 1923 pa je v Ljubljani odprl lastno odvetni\xc5\xa1ko pisarno. Med 2. svetovno vojno je bil do kapitulacije interniran v Italiji. Umrl je neznano kdaj in kje, morda konec leta 1943 na Visu; okrajno sodi\xc5\xa1\xc4\x8de v Ljubljani je leta 1946 postavilo datum njegove smrti 16. maj 1946. _NEWLINE_V \xc4\x8dasu \xc5\xa1tudija in kasneje je bil urednik pri listih Slovenski narod in Jutro. Prav tako je s publicisti\xc4\x8dno dejavnostjo pri\xc4\x8del \xc5\xbee kot \xc5\xa1tudent. \xc4\x8clanke je objavljal v glasilih Na\xc5\xa1i zapiski, So\xc4\x8da, Edinost, Slovenski narod, Ljubljanski zvon celjskem Narodnem dnevniku in drugih. Leta 1911 je v Gorici iz\xc5\xa1la njegova ob\xc5\xa1irna knjiga Socializem. Oris teorije. Objavil je tudi bro\xc5\xa1uro Jugoslovansko vpra\xc5\xa1anje. Politi\xc4\x8dna razmi\xc5\xa1ljanja o politiki balkanske vojne (Ljubljana, 1912). V letih 1921\xe2\x88\x921923 je urejal na novo o\xc5\xbeivljeno revijo Njiva ter 1918-1922 zbirko politi\xc4\x8dnih, gospodarskih in socialnih spisov.'